《人参》
宋代·苏过

草木异所禀，甘苦分炎凉。人参独中和，群药敢雁行。

虽微瞑眩力，颇著难老方。譬之古循吏，有益初无伤。

安神补五脏，自使精魄强。罗浮仙者居，灵质不自藏。

移根植膏壤，桠叶粲以长。东南虽异产，辽海谁能航。

誓将北归日，从我涉汉湘。种之眉山阴，得与伯仲尝。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。